ጠቅላይ ሚኒስትር ዶክተር አብይ ከምዕራብ ወለጋ ነዋሪዎች ጋር ተወያዩ
 አዲስ አበባ፣
(ኤፍ.ቢ.ሲ) ጠቅላይ ሚኒስትር ዶክተር አብይ አሕመድ በምዕራብ ወለጋ ከነዋሪዎች ጋር ተወያዩ። ጠቅላይ ሚኒስትር ዶክተር አብይ አህመድ እና የኦሮሚያ ክልል ርዕሰ መስተዳድር አቶ ለማ መገርሳ ጋር በምዕራብ ወለጋ የቄለም ወለጋ ዞን አዋሳኝ ከሆነችው ቤጊ ወረዳ የማህበረሰብ አባላት ጋር ከትናንት በስቲያ ተወያይተዋል ። በውይይቱም የአካባቢው
ነዋሪዎች የመሠረተ ልማት እጦት ችግርን እንደ ዋነኛ ወቅታዊ ጉዳይ ማንሳታቸው ተገልጿል። ጠቅላይ ሚኒስትር አብይ አህመድና ርዕሰ መስተዳድር አቶ ለማ መገርሳ በአካባቢው ሰላምና ልማት መረጋገጥ የአንድነትን አስፈላጊነትና ጠቀሜታ አብራርተዋል ። ጠቅላይ ሚኒስትር አብይ አህመድ ችግሮቹን በተቀላጠፈ መልኩ ለመፍታት ነዋሪዎቹ ልማት ተኮር ተራማጅነትን እንዲመርጡ አሳስበዋል። ወረዳው ያለበትን የመሠረተ ልማት ችግር በማመን የወረዳውን ነዋሪዎች ተጠቃሚ ስለሚያደርገው ጅምር የመስኖ ፕሮጀክትም ማብራሪያ ሰጥተዋል። ስለሆነም ነዋሪዎቹ የተከሰተውን ችግር በዘላቂነት ለመፍታት የውይይት ባሕልን እንዲያዳብሩ ጥሪ ማቅረባቸውን ከጠቅላይ ሚኒስቴር ጽህፈት ቤት ያገኘነው መረጃ ያመላክታል፡፡አዲስ ዘመን የካቲት 12/2011